Od 21.7.2020 je platný a účinný zákon č. 198/2020 Z. z., ktorým sa menia a dopĺňajú niektoré zákony v súvislosti so zlepšovaním podnikateľského prostredia zasiahnutým opatreniami na zamedzenie šírenia nebezpečnej nákazlivej ľudskej choroby COVID-19. Týmto zákonom bol novelizovaný aj zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.

Novelizované ustanovenie § 52 ods. 1 písm. b) zákona č. 355/2007 Z.z. stanovuje zariadenia, ktoré už úrad nebude svojím rozhodnutím uvádzať do prevádzky. Povinnosť predložiť návrh na vydanie rozhodnutia na uvedenie priestorov do prevádzky podľa § 13 ods. 4 písm. a) sa už nebude vzťahovať na:

* priestory, pre ktoré už bolo vydané rozhodnutie a došlo k zmene prevádzkovateľa za podmienky, že nedošlo k zmene podmienok prevádzky
* ubytovacie zariadenia, okrem zariadení sociálnych služieb
* telovýchovno-športové zariadenia
* zariadenia starostlivosti o ľudské telo
* prevádzky verejného stravovania bez výroby hotových pokrmov, stánky s rýchlym občerstvením a zariadenia s ambulantným predajom
* administratívne priestory
* priestory, v ktorých sa vykonáva živnosť kúpy tovaru na účel jeho predaja konečnému spotrebiteľovi, okrem predaja pokrmov, nápojov alebo potravín (vrátane výživových doplnkov).

V zmysle § 52 ods. 8 zákona 355/2007 Z. z. je fyzická osoba – podnikateľ a právnická osoba povinná pred začatím prevádzky priestorov, na ktoré sa podľa § 52 ods. 1 písm. b) nevzťahuje povinnosť predkladať návrhy podľa § 13 ods. 4 písm. a), najneskôr v deň začatia činnosti písomne oznámiť príslušnému orgánu verejného zdravotníctva túto skutočnosť a predložiť príslušnému orgánu verejného zdravotníctva prevádzkový poriadok, ak to ustanovuje tento zákon.

Vzor tlačiva na podanie oznámenia o začatí prevádzky je k dispozícii v sekcii „Na stiahnutie“.